איש אחד מתקשה לישון על  הספסל ברחוב איש אחד מתקשה לישון ברחוב על הספסל. מה יותר קשה לו לאיש לישון על הספסל, כפי שמרמז המשפט הראשון או לישון ברחוב כפי, שאולי, מרמז השני או שמתקשה הוא בעצימת עיניו. איזה חלום חולם האיש תחת כיפת השמים,   כשהבלויים לא מכסים את התחת והכיפה לא מכסה את הראש והשמים כל כך רחוקים, חלום בצבע סדין חלום בטמפרטורת אישה או חלום בריח מרק. מה יילד יומו של האיש ברחוב, יום דל נכסים ומרבה דאגה, או יום סומא כקודמו. מה אומרת תנוחה עוברית על ספסל, שטוב לו שלא נולד משנולד או טובים לו חייו ממותו. מה שמו של האיש, שם אביו ואמו ולאן נסעה ילדותו.